শিকাগো (২০০২-এর চলচ্চিত্র)
শিকাগো হল ২০০২ সালে মুক্তিপ্রাপ্ত মার্কিন সঙ্গীতধর্মী অপরাধমূলক হাস্যরসাত্মক-নাট্য চলচ্চিত্র। এটি একই নামের গীতিনাট্য থেকে নির্মিত, যার মূল বিষয়বস্তু হল জ্যাজ যুগে তারকা, কেলেঙ্কারি, ও দুর্নীতি। ছবিটি পরিচালনা ও এর নৃত্য পরিচালনা করেছেন রব মার্শাল এবং চিত্রনাট্য চলচ্চিত্র উপযোগী করেছেন বিল কনডন। ছবিটিতে শ্রেষ্ঠাংশে অভিনয় করেছেন রানে জেলওয়েগার, ক্যাথরিন জিটা-জোন্স ও রিচার্ড গিয়ার। ভেলমা কেলি (জিটা-জোন্স) একজন ভডেভিল অভিনেত্রী এবং রক্সি হার্ট (জেলওয়েগার) একজন গৃহিণী। ১৯২০-এর দশকে শিকাগোর প্রেক্ষাপটে দেখানো হয় তারা দুজন খুনের দায়ে জেলে বন্দি এবং বিচারের অপেক্ষায় রয়েছেন। শিকাগো ছবিটি মুক্তির পর সমালোচকদের কাছ থেকে প্রশংসা লাভ করে এবং শ্রেষ্ঠ চলচ্চিত্রসহ ছয়টি বিভাগে একাডেমি পুরস্কার অর্জন করে। ১৯৬৮ সালের অলিভার!-এর পর এটি অস্কার বিজয়ী প্রথম সঙ্গীতধর্মী চলচ্চিত্র।